Investointi

Investointi on suppeimmassa merkityksessään pääoman eli tuotantovälineiden tai maan hankintaa tuotantoa varten. Investoinnin tarkoituksena on yleensä tuotannon aloittaminen tai lisääminen. Muitakin tavoitteita voi olla, kuten tuotannon tehostaminen, työnteon helpottaminen, ympäristökuormituksen vähentäminen tai viranomaisen säännöksen noudattaminen. Investointi on yleensä suuri sijoitus, jonka oletetaan maksavan itsensä pitkällä aikavälillä takaisin.

Finanssi-investointi on sijoittamista eli arvopaperin hankintaa. Sijoitus voi kohdistua myös likvidiin aineelliseen hyödykkeeseen kuten raaka-aineeseen.

Yksityiset investoinnit

Yksityinen investointi edellyttää säästämistä, eli taloudellisen vaurauden kerryttämistä tai lainaa. Usein investoinnit toteutetaan omalla säästetyllä vauraudella ja ulkopuolisen rahoituslaitoksen tarjoamalla luototuksella eli lainalla. Esimerkiksi pankit vaativat yhteiskunnan velvoittamina asuntolainaa hakiessa tietyn osuuden asunnonostajan omaa vaurautta asuntoinvestointiin lainan takaisinmaksukyvyn ja yhteiskunnallisen vakauden turvaamisen johdosta. Investoinniksi katsotaan myös varastojen kasvu.

Jos investoidaan enemmän kuin säästetään, lainataan ulkopuolista vaurautta, jolloin tulee huolehtia takaisinmaksukyvystä, eli siitä että yksityisiin investointeihin otettu laina voidaan maksaa takaisin.

Esimerkiksi asuntolaina tai yrityksen tuotannon kehittäminen ovat yksityisiä investointeja.

Julkiset investoinnit

Julkiset investoinnit poikkeavat yksityisistä, sillä julkinen osa yhteiskuntaa on erilainen ja laajempi toimija taloudessa.

Yhteiskunnan tuotannollista taloutta mitataan bruttokansantuotteella, ja maksukykyä luottoluokituksella, johon esimerkiksi yhteiskunnan hyvinvointi, yleinen vakaus ja turvallisuus vaikuttavat. Suomella on luottoluokitukset kolmelta luottoluokituslaitokselta, S&P Global Ratingsilta, Moody’silta ja Fitch Ratingsilta. Pitkäaikaisen lainan osalta ne ovat AA+, Aa1 ja AA+. Jokainen edellä mainituista luokituksista on hyvä, ja luokituksen selitteenä jokaisesta näistä on vakaat näkymät.

Julkisissa investoinneissa oleellista on pitää lainanhoitokulujen määrä tuotannon kasvua pienempänä, ja kiinnittää huomiota julkisten investointien hyödyllisyyteen, tehokkuuteen ja vaikuttavuuteen, eli siihen, että niillä saadaan lisättyä yhteiskunnan hyvinvointia kestävällä tavalla.

 Arvosijoittaminen 
Arvosijoittaja ostaa omaisuuseriä, jotka hänen mielestään ovat aliarvostettuja (ja myy yliarvostettuja). Aliarvostettujen arvopapereiden löytämiseksi sijoittaja käyttää liikkeeseenlaskijan talousraporttien analyysiä arvioidakseen niiden arvoa. Arvosijoittajat käyttävät tilinpäätöslukuja, kuten osakekohtaista tulosta ja myynnin kasvuvauhtia, tunnistaakseen arvopapereita, joita käydään kauppaa alle niiden todellisen arvon.

Warren Buffett ja Benjamin Graham ovat tunnettuja esimerkkejä arvosijoittajista. Grahamin ja Doddin perusteos "Arvopaperianalyysi" kirjoitettiin Wall Streetin romahduksen jälkeen vuonna 1929.

Hinta/voitto-suhde (P/E), eli P/E-luku, on erityisen tärkeä ja laajasti tunnustettu fundamenttitunnusluku, joka saadaan jakamalla osakkeen hinta osakekohtaisella tuloksella. Se antaa luvun, joka kuvaa summaa, jonka sijoittajat ovat valmiita maksamaan yrityksen jokaista voiton dollaria kohti. Tämä tunnusluku on merkittävä, koska sitä voidaan käyttää eri yritysten arvostusten vertailuun. Osake, jolla on alhaisempi P/E-luku, on osakehinnaltaan edullisempi kuin osake, jolla on korkeampi P/E-luku, edellyttäen että muut taloudelliset tunnusluvut ovat samat; käytännössä tämä tarkoittaa, että alhaisempi P/E-luku on suositeltavampi. 

 Kryptovaluuttasijoitukset 
Kryptovaluuttasijoitukset ovat sijoituksia, joissa perinteisten omaisuuserien ja johdannaisten sijaan käytetään niiden kryptoekvivalenteja. Kryptovaluutat ovat korkean riskin mutta houkutteleva sijoitusmahdollisuus. Kryptovaluuttasijoitukset ovat yksi tärkeimmistä kryptoteollisuuden kehityksen vetureista. Tämänkaltaisten sijoitusten avulla kehittäjillä on mahdollisuus kehittää olemassa olevaa verkkoa ja infrastruktuuria sekä luoda uusia projekteja ilman riskipääomasijoittajien, lainanantajien tai pankkien väliintuloa, mikä tukee kryptovaluuttojen yleistä hajautettua luonnetta.

Kryptovaluuttasijoituksiin kuuluvat osinkoa maksavat ja ei-osinkoa maksavat tokenit (arvopapereiden kryptoekvivalenter), kolikot (valuutan kryptoekvivalentti), futuurit, louhintalaitteet sekä muut johdannaiset, jotka sijoitetaan yritystoiminnan kohteisiin tuoton ja/tai muun hyödyllisen vaikutuksen saavuttamiseksi.

Kryptovaluuttasijoituksia voi tehdä sekä yksityissijoittaja että sijoittajaryhmä rahaston muodossa.

 Mikrosijoittaminen 
Mikrosijoittaminen on sijoitusstrategian muoto, jonka tarkoituksena on tehdä sijoittamisesta säännöllistä, saavutettavaa ja edullista, erityisesti niille, joilla voi olla vähän sijoitettavaa pääomaa tai jotka ovat vasta aloittamassa sijoittamista.
 Lähteet 

Katso myös
 Ulkomaaninvestointi
 Vaihtotase

Aiheesta muualla

 Suomen luottoluokitus, Valtiokonttori 
 Yritys-Suomi, Suomen työ- ja elinkeinoministeriö 

Luokka:Taloustiede
Luokka:Taloustieteen käsitteet
Luokka:Seulonnan keskeiset artikkelit